A sa poesia (1)

Poesia, non sos benes
de sa terra t’incantan o sos grados.
Mancu sos res potentes coronados
possidin sa potenzia chi tenes.

Cun s’ala tue andas
de s’abile, a sas puntas pius altas.
In eternu sas animas esaltas
e tessese coronas e ghirlandas

A gherreris e santos.
Tu’animas sas patrias unidas,
cresches tue, moltiplicas sas vidas
e sas penas indulchis cun sos cantos.

Tue sas primaveras
laùdas cun divinos russignolos,
e sighis de sas rùndines sos bolos,
in su mann’isplendore ’e sas aeras.

Tintinnan sas campanas
in sas dulches vigilias serenas
e pesas tue cuddas cantilenas
in sas pitticas cheias luntanas.

In festas e in garas
de bellesa e de forza, tra su rue
impetu ’e sos giovanos, ses tue
chi sos mezzus faeddos sempre naras.

Ispiritu piligrinu
de s’omine; su filu induidore
tra su criadu cun su criadore
dae su nudda a s’ordine divinu.